Mies kuvasi myös palohälytyksen, jonka hän sai aikaan puhaltamalla sähkötupakan savua palovaroittimeen.

Pirkanmaan käräjäoikeus on tuominnut 23-vuotiaan miehen sakkoihin kunnianloukkauksesta ja perättömästä vaarailmoituksesta. Rikokset tapahtuivat viime vuoden elo- ja syyskuussa Tampereella.

Molemmilla kerroilla mies toimi julkisesti kuvaamalla tekonsa livenä omalle YouTube-kanavalleen. Lukemattomia videoita julkaissut mies on varsin tunnettu, sillä hänen suosituimmilla videoillaan on yli 200 000 katsojaa.

Tilaajia miehen kanavalla on lähes 20 000. Miehen kuvaamat rohkeat ja estottomat livevideot liikkuvat hyvän maun rajamailla. Oikeuden ratkaisun mukaan videot nyt siis myös rikkovat lakia.

Elokuun lopulla 2019 mies asioi Subwayssä ja kuvasi tilausta tehdessä ravintolan työntekijää, vaikka tämä kielsi kuvaamisen. Livelähetystä seuranneilla oli mahdollisuus kommentoida videota sekä viesteillä että ääneen.

Video esitettiin oikeudessa todisteena. Käräjäoikeus totesi, että tallenteella näkyy useita Subwayn myyjään kohdistuvia täysin asiattomia ja halventavia viestejä.

Kuvatessaan mies kaiutti katselijoiden lähettämät ääniviestit puhelimestaan sekä myyjän että muiden asiakkaiden kuultaviksi. Myyjä pyysi useaan otteeseen miestä laittamaan lähetyksen äänet hiljemmalle, mutta mies ei totellut.

Tallenteella mies naureskeli katselijoiden lähettämille viesteille ja sanoi myyjälle, että ”älä kuuntele”.

Oikeus piti moitittavana sitä, että varsin pitkään kestänyt kuvaaminen kohdistui työntekijään, jolla ei ole mahdollisuutta poistua paikalta tai vaikuttaa asiaan muuten. Mies suhtautui naisen halventamiseen oikeuden mukaan täysin välinpitämättömästi.

Pari viikkoa myöhemmin mies julkaisi livevideon, jolla hän tuntemattomaksi jääneen katsojan yllytyksestä puhalsi tahallaan sähkötupakan höyryä palovaroittimeen. Mies puhalsi niin pitkään, että varoitin meni päälle ja kytki automaattihälytyksen.

Tämän jälkeen mies soitti hätäkeskukseen ja kertoi, että kyseessä oli väärä hälytys. Hän ei kuitenkaan kertonut osoitettaan ennen puhelun katkeamista.

Mies kuvasi myös puhelun, minkä jälkeen hän toisti lähetyksessä useita kertoja, että ”palokunta tulee” ja että ”lasku on tulossa”. Oikeus katsoikin, ettei mies aidosti aikonut peruuttaa palokunnan tuloa paikalle, joten soitto hätäkeskukseen ei täyttänyt niin sanotun tehokkaan katumisen edellytyksiä.

Tälläkin kertaa mies suhtautui oikeuden mukaan tekoonsa täysin välinpitämättömästi.

Mies tuomittiin 80 päivän sakkorangaistukseen. Maksettavaa tuli 720 euroa.

Lisäksi miehen on korvattava Subwayn työntekijälle henkisestä kärsimyksestä 2000 euroa.

Myyjä oli kieltänyt itsensä kuvaamisen, mutta mies ei välittänyt pyynnöstä.

Kyseiset videot eivät näy enää miehen YouTube-kanavalla. Esillä olevien videoiden otsikot kertovat muun muassa miehen putkareissuista ja ryöstetyksi tulemisesta. Videoillaan mies mainostaa muun muassa tapaavansa transnaisen Tampereen yössä, murtautuvansa poliisiautoon, sekoilevansa Ilveksen baarissa ja saavansa turpaan kebap-ravintolan työntekijältä.